
RAPORT DE SPECIALITATE

privind aprobarea metodologiei și a listei proiectelor prioritare aflate în execuție din Strategia Integrată de Dezvoltare a Polului de Creștere Timisoara 2015-2023 care vor fi depuse spre finanțare în cadrul Intervenției Regionale 4.1 Mobilitate urbană sustenabilă a Programului Regional Vest 2021-2027



Având în vedere Referatul de aprobare al proiectului de hotărâre al Primarului Municipiului Timișoara și Proiectul de hotărâre privind aprobarea metodologiei și a listei proiectelor prioritare aflate în execuție din Strategia Integrată de Dezvoltare a Polului de Creștere Timisoara 2015-2023 care vor fi depuse spre finanțare în cadrul Intervenției Regionale 4.1 Mobilitate urbană sustenabilă a Programului Regional Vest 2021-2027, prin care se propune aprobarea: 
· Metodologiei și a listei proiectelor prioritare aflate în execuție, din Strategia Integrata de Dezvoltare a Polului de Creștere Timisoara 2015-2023, care vor fi depuse spre finanțare în cadrul Intervenției Regionale 4.1 Mobilitate urbană sustenabilă a Programului Regional Vest 2021-2027, Anexele 1 și 2 la hotărâre;
· Listei de proiecte complementare în logica priorității de investiții, care sunt finanțate din bugetul local, în valoare de minim 10% din alocarea primită în cadrul PR Vest 2021-2027, conform Anexei 3 la hotărâre.
Facem următoarele precizări:

Pentru asigurarea absorbției cât mai rapide a fondurilor europene din perioada 2021-2027, prin OUG nr.88/2020 privind instituirea unor măsuri, precum şi acordarea unui sprijin financiar pentru pregătirea portofoliului de proiecte în domenii strategice considerate prioritare pentru perioada de programare 2021-2027, destinat finanţării prin Programul Operaţional Asistenţă tehnică 2014-2020 (POAT 2014-2020) şi Programul Operaţional Infrastructură mare 2014-2020 (POIM) a fost creat cadrul legislativ necesar stabilirii unor mecanisme eficiente pentru pregătirea portofoliului de proiecte în domeniul  infrastructurii de interes local şi regional, având la bază următoarele considerente:
· faptul că eligibilitatea cheltuielilor în perioada de programare 2021-2027 începe cu data de 1 ianuarie 2021, dată de la care devin eligibile cheltuielile aferente implementării proiectelor 
· întrucât de la data începerii perioadei de programare acționează riscul de dezangajare eșalonat pe durata celor 7 ani, conform regulilor prevăzute de propunerile de regulamente ale Comisiei Europene, de tipul n+2, 
· întrucât proiectele de infrastructură necesită perioade de timp de aproximativ 1-2 ani pentru pregătirea şi elaborarea documentațiilor tehnico-economice, respectiv pentru elaborarea şi aprobarea studiului de fezabilitate şi/sau a proiectului tehnic de execuție, cu impact asupra ritmului de implementare şi a riscului de dezangajare la nivelul programelor operaţionale;
În acest context, Agenția pentru Dezvoltare Regională Vest, în calitate de lider de parteneriat,  a depus, în parteneriat cu municipiile și orașele din regiunea Vest, Proiectul „Sprijin la nivelul Regiunii de Dezvoltare Vest pentru pregătirea de proiecte finanțate din perioada de programare 2021-2027 pe domeniile mobilitate urbană, regenerare urbană, centre de agrement/baze turistice (tabere școlare), infrastructură și servicii publice de turism, inclusiv obiectivele de patrimoniu cu potențial turistic și infrastructură rutieră de interes județean, inclusiv variante ocolitoare și/sau drumuri de legătură” în cadrul Programului Operațional Asistență Tehnică 2014-2020, pe Axa Prioritară 1 - Acțiunea 1.1.1”Asistență orizontală pentru beneficiarii fondurilor ESI și specifică pentru beneficiarii POAT, POIM,  și POC, inclusiv instruire pentru aceștia și pentru potențialii beneficiari FESI”. 
		Scopul proiectului este de a asigura asistență tehnică în vederea pregătirii de proiecte de  investiții mature în domeniile mobilitate urbană, regenerare urbană, infrastructură și servicii publice de turism, inclusiv obiective de patrimoniu cu potențial turistic ce urmează a fi depuse la finanțare în perioada de programare 2021-2027. 
Prin contractul de finanțare nr.1.1.151/15.10.2021 încheiat între MIPE și ADR Vest în parteneriat cu UAT-uri din Regiunea Vest, pentru domeniul mobilitate urbană a fost aprobată finanțarea documentațiilor tehnice prin POAT 2014-2020 și sprijin tehnic în vederea pregătirii de proiecte mature pentru perioada de programare 2021-2027 pentru un număr de 3 proiecte pe domeniul mobilitate urbană: 
· Inelul IV Vest: conexiunea Str. Gării – Bd. Dâmbovița;
· Reabilitare linii de tramvai şi modernizarea tramelor stradale în Municipiul Timișoara, traseul 4, B-dul Cetății;
· Reabilitarea liniilor de tramvai și modernizarea tramelor stradale în Municipiul Timișoara, Traseul 2, Calea Stan Vidrighin.

Conform art. 6 al OUG nr. 88/2020, beneficiarii documentațiilor tehnico-economice pentru care se acordă sprijinul financiar au obligația de a depune cereri de finanțare pentru proiectele pentru care au fost pregătite documentațiile tehnico-economice, în cadrul apelurilor de proiecte din perioada de programare 2021-2027, în condițiile prevăzute de ghidurile solicitantului. Nerespectarea acestei obligații de către beneficiarii finanțării, în conformitate cu contractele de finanțare încheiate presupune restituirea sumelor nerambursabile primite de către Beneficiar și recuperarea acestora de către Autoritățile de management pentru POAT 2014-2020, în conformitate cu prevederile contractului de finanțare. 

Totodată, pentru a evita riscul de blocaj al proiectelor cu finanțare din fonduri externe nerambursabile, prin OUG nr.156/2020 privind unele măsuri pentru susţinerea dezvoltării teritoriale a localităților urbane şi rurale din România cu finanţare din fonduri externe nerambursabile s-au impus unele măsuri de urgenţă care să asigure pregătirea portofoliului de proiecte de la nivel local care urmează a fi implementate în perioada de programare 2021-2027, precum și necesarul de fonduri pe toată durata de implementare a proiectelor, luând în considerare faptul că fondurile externe nerambursabile reprezintă principala sursă de finanțare a investițiilor la nivel local pentru a asigura dezvoltarea teritorială a localităților urbane şi rurale și o prioritate strategică la nivel național în vederea îmbunătățirii calității vieţii şi asigurării standardelor de locuit necesare populației, la un nivel calitativ superior, în conformitate cu prevederile Noii Agende Urbane, cu politicile Uniunii Europene, dar şi cu politicile naţionale, în diferite domenii precum: mobilitate urbană, regenerare urbană, servicii publice de utilități, eficiență energetică, educație şi sănătate şi alte domenii similare. 

Astfel, în conformitate cu prevederile Regulamentului (UE) 2021/1060, Comisia Europeană alocă cu prioritate fonduri pentru asigurarea unei dezvoltări teritoriale integrate în baza unor strategii multifond care cuprind proiecte din domeniile mai sus menționate. În temeiul art. 28 din Reg.(UE) 2021/1060, selecția operațiunilor finanțate din fondurile dedicate dezvoltării teritoriale integrate este în competența organismelor teritoriale responsabile cu implementarea strategiei, respectiv a autorității publice locale. 

Pentru a beneficia de aceste fonduri este necesar, pe de o parte, prioritizarea proiectelor ținând cont de contextul local și de nevoile locale. Metodologia propusă de selecție și prioritizare, Anexa 1 la Referat, este în concordanță cu cerințele documentului cadru de elaborare a SIDU și cu recomandările AM pentru PR Vest 2021-2027. 
Pe de altă parte, art. 6 alin. 7 din OUG nr.156/2020 impune beneficiarilor strategiilor integrate de dezvoltare teritorială susținerea financiară din bugetul local, în procent de minim 10%, prin proiecte complementare în logica SIDU finanțate din bugetul local. 
Valoarea proiectelor prevăzute în lista proiectelor complementare este de 7.952.223,94 euro, respectiv 27,95% din alocarea aferentă intervenției regionale “mobilitate urbană sustenabilă”

Având în vedere prevederile legale și tehnice expuse în prezentul raport, apreciem că Proiectul de hotărâre privind aprobarea metodologiei și a listei proiectelor prioritare aflate în execuție din Strategia Integrată de Dezvoltare a Polului de Creștere Timisoara 2015-2023 care vor fi depuse spre finanțare în cadrul Intervenției Regionale 4.1 Mobilitate urbană sustenabilă a Programului Regional Vest 2021-2027 îndeplinește condițiile tehnice necesare pentru a fi supus dezbaterii și aprobării plenului consiliului local.

